ৰাজ্যত এক লাখ চৰকাৰী চাকৰি দিয়াৰ প্ৰতিশ্ৰুতিত জটিলতা !\nHOME/ STATE/ KAMRUP METROPOLITAN/COMPLICATIONS IN PROMISE OF ONE LAKH GOVERNMENT JOBS FOR FINANCIAL CRISIS IN ASSAM\nPublished on: Oct 19, 2021, 2:06 PM IST\nনতুন পদ সৃষ্টিৰ ক্ষেত্ৰত প্ৰতিবন্ধকতা ৰাজ্য চৰকাৰৰ । বিভাগসমূহলৈ বিত্ত বিভাগ(Finance Department)ৰ নিৰ্দেশনা । ৰাজ্যিক কেবিনেটত গ্ৰহণ কৰা গুৰুত্বপূর্ণ সিদ্ধান্ত বৰ্তমানলৈকে ৰাজহুৱা কৰা হোৱা নাই । ৰাজ্য চৰকাৰৰ বিত্তীয় অৱস্থা সূচল নোহোৱাৰ বাবেই নতুন পদ সৃষ্টি কৰিব বিচৰা নাই । এক লাখ পদত নিযুক্তি দিলে বছৰি অতিৰিক্ত 8 হাজাৰ কোটি টকাৰ প্ৰয়োজন হ'ব ।\nগুৱাহাটী, 19 অক্টোবৰ : ৰাজ্যৰ এক লাখ নিবনুৱাক চৰকাৰী চাকৰি দিয়াৰ বিজেপি(BJP) চৰকাৰৰ প্ৰতিশ্ৰুতি যেন কাৰ্যতঃ অসাৰ প্ৰতিপন্ন হ'ব । কাৰণ ৰাজ্য চৰকাৰে নতুন পদ সৃষ্টিৰ ক্ষেত্ৰত আৰোপ কৰিছে প্ৰতিবন্ধকতা । ইতিমধ্যে নতুন পদ সৃষ্টিৰ সিদ্ধান্ত স্থগিত ৰখা হৈছে বুলি সংশ্লিষ্ট বিভাগসমূহক স্পষ্টকৈ জনাই দিছে বিত্ত বিভাগে(Finance Department) । বিত্ত বিভাগৰ ফাইলৰ টোকাত উল্লেখ কৰা হৈছে যে, কেবিনেটৰ সিদ্ধান্ত অনুসৰি নতুন পদ সৃষ্টিৰ সিদ্ধান্ত স্থগিত ৰখা হৈছে ।\nবিত্ত মন্ত্ৰী(Finance Minister)য়ে চূড়ান্ত সিদ্ধান্ত নোলোৱা পর্যন্ত এই সিদ্ধান্ত বাহাল থাকিব । স্বাভাৱিকতে বিত্ত বিভাগৰ এই নিৰ্দেশনাই এতিয়া ৰাজ্য চৰকাৰৰ প্ৰতিটো বিভাগতেই ব্যাপক প্ৰতিক্ৰিয়াৰ সৃষ্টি কৰা পৰিলক্ষিত হৈছে । লক্ষণীয় বিষয় যে, ৰাজ্যিক কেবিনেটে গ্ৰহণ কৰা এই গুৰুত্বপূর্ণ সিদ্ধান্ত এতিয়ালৈকে ৰাজহুৱা কৰা হোৱা নাই ।\nউল্লেখ্য যে, প্ৰতি সপ্তাহত হোৱা ৰাজ্যিক কেবিনেটৰ সিদ্ধান্তসমূহ সংবাদমেলযোগে সদৰী কৰে একোগৰাকী কেবিনেট মন্ত্ৰীয়ে । কিন্তু এই সিদ্ধান্ত ৰাজহুৱা কৰা হোৱা নাছিল । হয়তো বিৰূপ প্ৰতিক্ৰিয়াৰ পূৰ্বানুমান কৰি কেবিনেটৰ এই সিদ্ধান্ত ৰাজহুৱা হোৱাতো বিচৰা নাছিল ৰাজ্য চৰকাৰে । কিন্তু বিত্ত বিভাগৰ ফাইলত লিপিবদ্ধ এই সম্পৰ্কীয় বিশেষ টোকা আৰু বিভিন্ন বিভাগলৈ প্ৰেৰণ কৰা নিৰ্দেশনা শেহতীয়াকৈ পোহৰলৈ অহাত প্ৰতিক্ৰিয়াৰ ঢৌ উঠিছে ।\nএক লাখ নিবনুৱাক চৰকাৰী পদত নিযুক্তিৰ ঘোষণা কার্যকৰী কৰাৰ উদ্দেশ্যে খালী পদৰ তালিকা প্ৰস্তুত কৰিবলৈ বিভাগসমূহক নিৰ্দেশ দিছিল বিত্ত বিভাগে । তদুপৰি বিভাগে প্ৰয়োজন অনুসৰি নতুন পদ সৃষ্টিত অনুমোদন জনোৱাৰ সিদ্ধান্ত গ্ৰহণ কৰি বিভাগসমূহক অৱগত কৰিছিল । ইয়াৰ পাচতেই ৰাজ্য চৰকাৰৰ বিভিন্ন বিভাগে নতুন পদ সৃষ্টিৰ প্ৰস্তাৱৰ ফাইল বিত্ত বিভাগলৈ প্ৰেৰণ কৰে ।\nবহু বিভাগৰ নতুন পদ সৃষ্টিৰ ফাইলসমূহ শেহতীয়াকৈ বিত্ত বিভাগে ঘূৰাই পঠিয়ায় । লগতে উল্লেখ কৰি দিছে কেবিনেটৰ সিদ্ধান্তৰ প্ৰসংগৰে বিত্ত বিভাগৰ টোকা । নতুন পদ সৃষ্টিৰ ক্ষেত্ৰত ৰাজ্য চৰকাৰে মাত্ৰ দুমাহৰ ভিতৰতেই লুটিবাগৰ মৰা কাৰ্যই এতিয়া সকলোকে হতচকিত কৰি তুলিছে । কি কাৰণত চৰকাৰে সিদ্ধান্ত সলনি কৰিছে, তাক লৈও চলিছে ব্যাপক চর্চা । দিছপুৰৰ এক নিৰ্ভৰযোগ্য সূত্ৰই সদৰী কৰা অনুসৰি, ৰাজ্য চৰকাৰৰ বিত্তীয় অৱস্থা সূচল নোহোৱা বাবেই নতুন পদ সৃষ্টি কৰিব বিচৰা নাই ।\nচৰকাৰৰ এই সিদ্ধান্তৰ পৰিপ্ৰেক্ষিতত আগন্তুক সময়ত নিযুক্তিৰ ক্ষেত্ৰত অনিশ্চয়তাই দেখা দিয়াৰ সম্ভাৱনা প্ৰকট হৈ পৰিছে । ৰাজ্য চৰকাৰৰ 4-5 টা বিভাগত অধিক খালী পদ আছে যদিও আন একাংশ বিভাগত নাই খালী পদ । কিন্তু উক্ত বিভাগসমূহত নতুন পদৰ অধিক প্ৰয়োজন । সেই অনুসৰি, বিত্ত বিভাগে প্ৰস্তাৱ পঠাবলৈও কৈছিল । আনকি পদ সৃষ্টিৰ ক্ষেত্ৰত বিত্ত বিভাগৰ অনুমোদন অবিহনে সংশ্লিষ্ট বিভাগক অধিকাৰ তথা ক্ষমতা প্ৰদানৰ চিন্তা-চৰ্চাও চলিছিল ।\nকিন্তু হঠাৎ সিদ্ধান্ত সলনি কৰি বিত্ত বিভাগে নতুন পদ সৃষ্টিৰ দুৱাৰ বন্ধ কৰাত চৰকাৰৰ নিযুক্তিৰ সদিচ্ছাৰ ওপৰত সন্দেহৰ উদ্ৰেক হৈছে । মন কৰিবলগীয়া যে, চৰকাৰী বিভাগসমূহত সম্প্ৰতি 50 হাজাৰৰো অধিক পদ খালী হৈ আছে । বিত্তীয় পৰিস্থিতিৰ বাবেই এই পদসমূহত নিযুক্তিৰ বাবে কোনো খৰতকীয়া পদক্ষেপ নাই । প্ৰাপ্ত তথ্য মতে, কেবিনেটৰ সিদ্ধান্ত অনুসৰি এক লাখ নিবনুৱাক পদত নিযুক্তি প্ৰক্ৰিয়া হাতত ল'লে ৰাজ্য চৰকাৰক দা-দৰমহাৰ বাবে বছৰি অতিৰিক্ত 8 হাজাৰ কোটি টকাৰ প্ৰয়োজন হ'ব ।\nএই বৃহৎ অংকৰ আৰ্থিক বোজাৰ পৰা সকাহ পোৱাৰ কৌশলেৰে ৰাজ্য চৰকাৰে কোনো নতুন পদ সৃষ্টি নকৰাৰ সিদ্ধান্ত লৈছে । ইয়াৰ সমান্তৰালকৈ খালী পদৰ নিযুক্তিৰ ক্ষেত্ৰতো লেহেম নীতি লৈছে । উল্লেখ্য যে, বর্তমান ৰাজ্যিক কৰ্মচাৰী আৰু পেঞ্চনাৰসকলৰ দা-দৰমহাৰ বিপৰীতে চৰকাৰৰ বাৰ্ষিক ব্যয়ৰ পৰিমাণ 33 হাজাৰ কোটি টকা । তাৰ লগত অতিৰিক্ত 8 হাজাৰ কোটি টকা যোগ হলে সেয়া 41 হাজাৰ কোটি টকালৈ বৃদ্ধি পাব, যিটো ৰাজ্য চৰকাৰৰ বাবে অসহনীয় বোজাস্বৰূপ হৈ পৰিব ।\nসেই পৰিস্থিতি অনুধাৱন কৰিয়েই আৰ্থিক বোজা পাতল কৰাৰ নামত কোনো নতুন পদ সৃষ্টিৰ পৰা বিৰত থকাৰ সিদ্ধান্ত লৈছে চৰকাৰে । ৰাজ্যৰ বিত্তীয় পৰিস্থিতিৰ জোৰা মৰাৰ বাবেই ইতিমধ্যে চৰকাৰখনে উন্নয়নমূলক শিতানৰ নামত নতুনকৈ 1,200 কোটি টকাৰ বজাৰ ঋণ ল'বলগীয়া হৈছে ।\nআনহাতে, ৰাজ্য চৰকাৰৰ বছৰি নিজাববীয়া ৰাজহ আহৰণৰ পৰিমাণ মাত্ৰ 28 হাজাৰ কোটি টকা । কেন্দ্ৰীয় আৰ্থিক সাহায্য অবিহনে ৰাজ্যখনৰ অন্যান্য কোনো উন্নয়নমূলক কাম-কাজ সম্ভৱ নহয় । তেনেস্থলত নতুন পদৰ কথা দূৰৈৰে খালী থকা পদ পূৰণৰ ক্ষেত্ৰত সমস্যাৰ সৃষ্টি হৈছে । গতিকে চৰকাৰখনে কিদৰে এক লাখ নিবনুৱাক চাকৰি দিয়াৰ প্ৰতিশ্ৰুতি পূৰণ কৰে, সেয়া লক্ষণীয় হ'ব ।\nলগতে পঢ়ক : চৰকাৰী চাকৰি লাগে নেকি ? তিনিটা সন্তান থাকিলে নাপাব !
